## Pravilnik o uvjetima i načinu upisa u Upisnik dobavljača božićnih drvaca

### NN 116/2008 (11.10.2008.), Pravilnik o uvjetima i načinu upisa u Upisnik dobavljača božićnih drvaca

# MINISTARSTVO REGIONALNOG RAZVOJA, ŠUMARSTVA I VODNOGA GOSPODARSTVA

**3358**

Na temelju članka 25. stavka 4. Zakona o šumskom reprodukcijskom materijalu
(»Narodne novine« broj 140/05) ministar regionalnog razvoja, šumarstva i vodnoga
gospodarstva donosi

## PRAVILNIK

### O UVJETIMA I NAČINU UPISA U UPISNIK DOBAVLJAČA BOŽIĆNIH DRVACA

Članak 1.

1) Ovim se Pravilnikom propisuju uvjeti kojima moraju udovoljavati pravne i
fizičke osobe za upis u Upisnik dobavljača božićnih drvaca (u daljnjem tekstu:
Upisnik), način upisa u Upisnik, sadržaj, oblik, način vođenja upisnika, obrazac
zahtjeva i isprave koje moraju biti priložene zahtjevu i način prodaje proizvoda
iz vlastite proizvodnje.
2) U smislu ovog Pravilnika božićnim drvcem smatra se stabalce, u pravilu
četinjača, koje se prodaje u vremenskom razdoblju od 1. prosinca do 7. siječnja.
3) Pod dobavljačem božićnih drvaca smatra se svaka fizička ili pravna osoba koja
se bavi proizvodnjom i prometom božićnih drvaca (u daljnjem tekstu: dobavljač).
4) Proizvodnjom i prometom božićnih drvaca mogu se baviti dobavljači koji su
upisani u Upisnik.
5) Odredbe ovog Pravilnika koje se odnose na upis u Upisnik ne odnose se na
pravne i fizičke osobe koje su upisane u Upisnik dobavljača šumskog
reprodukcijskog materijala.

Članak 2.

1) Upisnik ustanovljavaju i vode uredi državne uprave u županijama, odnosno
upravno tijelo Grada Zagreba nadležno za poslove šumarstva (u daljnjem tekstu:
nadležna tijela).
2) Dobavljači se upisuju u nadležnim tijelima gdje je sjedište pravne ili
prebivalište fizičke osobe, neovisno o mjestu obavljanja djelatnosti.
3) Dobavljači se upisuju u Upisnik tijekom cijele godine.
Članak 3.
1) Zahtjev za upis u Upisnik podnosi se nadležnom tijelu na propisanom obrascu
Božićna drvaca – 1 (u daljnjem tekstu: BD-1) koji je sastavni dio ovoga
Pravilnika.
2) Uz zahtjev iz stavka 1. ovog članka prilažu se i pripadajuće isprave:
• osobna iskaznica na uvid za fizičke osobe
• izvornik obrtnice na uvid za fizičke osobe koje obavljaju obrt
• izvornik izvatka iz sudskog registra na uvid za pravne osobe
• izvornik izvatka zemljišno-knjižnog odjela na ime podnositelja zahtjeva za
upis, ne stariji od 6 mjeseci, s popisom katastarskih čestica koje se
prijavljuju za proizvodnju,
ili
preslika ugovora o zakupu ili koncesiji (izvornik na uvid)
ili
izjava vlasnika o davanju zemljišta na korištenje bez naknade s priloženim
izvornim izvatkom zemljišno-knjižnog odjela, ne starijim od 6 mjeseci, za
katastarske čestice koje se prijavljuju za proizvodnju.
Članak 4.
1) U Upisnik mogu biti upisani dobavljači koji ispunjavaju slijedeće uvjete:
• da raspolažu odgovarajućim zemljištem u vlasništvu, zakupu, koncesiji ili na
korištenju,
• da su priložili potpuno ispunjen zahtjev za upis i sve pripadajuće isprave.
Članak 5.
1) Nadležno tijelo o upisu dobavljača u Upisnik donosi rješenje i dobavljaču
dodjeljuje upisni broj.
2) Rješenje o upisu u Upisnik nadležno tijelo dostavlja Ministarstvu regionalnog
razvoja, šumarstva i vodnoga gospodarstva (u daljnjem tekstu: Ministarstvo).
3) Dobavljači su prilikom prodaje božićnih drvaca na tržištu dužni predočiti
zakonom ovlaštenoj osobi prilikom nadzora rješenje o upisu u Upisnik ili
rješenje o upisu u Upisnik iz članka 1. stavka 5. ovoga Pravilnika.
4) U slučaju kada dobavljač ima više prodajnih mjesta dužan je na svakom
prodajnom mjestu imati ovjerenu presliku rješenja o upisu u Upisnik ili rješenja
o upisu u Upisnik iz članka 1. stavka 5. ovoga Pravilnika.
Članak 6.
1) Dobavljač smije u promet staviti samo ona božićna drvca za koje je izdana
popratnica za božićna drvca (u daljnjem tekstu: popratnica).
2) Popratnica mora minimalno sadržavati sljedeće podatke:
• naziv tijela i ustrojstvene jedinice koja izdaje popratnicu,
• mjesto i datum izdavanja,
• naziv dobavljača i osobni identifikacijski broj,
• upisni broj dobavljača,
• količina (u komadima),
• potpis ovlaštene osobe koja izdaje popratnicu,
• potpis dobavljača.
3) Popratnicu za božićna drvca porijeklom s površina u privatnom vlasništvu
izdaje Šumarska savjetodavna služba na zahtjev dobavljača.
4) Za božićna drvca porijeklom s površina u vlasništvu Republike Hrvatske
popratnicu izdaje pravna osoba koja gospodari tim površinama.
5) Za božićna drvca porijeklom s površina u vlasništvu Republike Hrvatske koje
su u zakupu ili koncesiji popratnicu izdaje trgovačko društvo Hrvatske šume
d.o.o.
Članak 7.
1) Dobavljač je prilikom prodaje božićnih drvaca dužan na svako božićno drvce
staviti obavijest o proizvodu u skladu s propisima o trgovini i zaštiti
potrošača.
2) Obavijest o proizvodu iz stavka 1. ovoga članka mora minimalno sadržavati
sljedeće podatke:
• naziv božićnog drvca na hrvatskom jeziku
• ime i adresu dobavljača
• osobni identifikacijski broj
• upisni broj dobavljača iz Upisnika ili upisni broj iz Upisnika iz članka 1.
stavka 5. ovoga Pravilnika
• porijeklo proizvodnje.
Članak 8.
1) Dobavljači su radi otkrivanja pojave i sprječavanja širenja štetnih
organizama obvezni redovito pregledavati bilje koje uzgajaju, uključujući
obrađene površine, slobodnorastuće bilje, pogone za skladištenje i čuvanje te
sredstva za prijevoz bilja, bilo da su njihovi vlasnici ili ih na drugi način
upotrebljavaju i postupaju s njima.
2) O svakoj novoj i neuobičajenoj pojavi štetnog organizma dobavljači su obvezni
odmah izvijestiti šumarskog inspektora koji nakon obavljenog izvida po potrebi
uzima službeni uzorak i dostavlja ga na laboratorijsku analizu.
3) Laboratorijsku analizu iz stavka 2. ovoga članka provodi Šumarski institut
Jastrebarsko.
4) Radi sprječavanja širenja i radi uništavanja štetnih organizama dobavljač je
obvezan provoditi mjere koje odredi šumarski inspektor.
5) Ako dobavljač ne provede mjere iz stavka 4. ovoga članka, šumarski će
inspektor na trošak dobavljača povjeriti izvršenje tih mjera registriranoj
pravnoj ili fizičkoj osobi koja pruža usluge provođenja postupaka zdravstvene
zaštite bilja.
Članak 9.
Radi pravovremenog uočavanja, determinacije i upozoravanja o pojavi štetnih
organizama, dobavljači su se dužni kontinuirano educirati u cilju podizanja
razine stručnog znanja o štetnim organizmima te metodama i mjerama njihova
suzbijanja.
Članak 10.
1) Dobavljači upisani u Upisnik dužni su prijaviti promjene u roku od 30 dana od
dana njihovog nastanka.
2) Pod promjenama iz stavka 1. ovoga članka podrazumijeva se sljedeće:
• prestanak obavljanja djelatnosti
• promjena organizacijskog oblika dobavljača
• promjena nadležnog ureda državne uprave/ispostave
• za zemljište: promjena katastarske općine, broja katastarske čestice, površine
3) Zahtjev za prijavu promjena u Upisniku podnosi se nadležnom tijelu na
propisanom obrascu Božićna drvca – 2 (u daljnjem tekstu: BD-2) koji je sastavni
dio ovoga Pravilnika.
Članak 11.
1) Ministarstvo u elektronskom obliku vodi evidenciju o proizvodnji božićnih
drvaca u Republici Hrvatskoj.
2) Evidencija o proizvodnji božićnih drvaca sadržava po kalendarskim godinama
podatke o dobavljaču, upisni broj, osobni identifikacijski broj, organizacijski
oblik dobavljača, ured državne uprave u županiji/ispostavu dobavljača,
katastarsku općinu, broj katastarske čestice i površinu (ha) na kojoj se
proizvode božićna drvca te opis proizvodnje (vrste božićnih drvaca, uzrast,
podrijetlo sadnog materijala i ukupna količina proizvedenih božićnih drvaca).
3) Dobavljači su dužni podatke iz stavka 2. ovog članka, koji se odnose na opis
proizvodnje putem nadležnih tijela dostaviti Ministarstvu zaključno do 1. ožujka
tekuće godine za prethodnu godinu na propisanom obrascu Božićna drvca – 3 (u
daljnjem tekstu: BD-3) koji je sastavni dio ovoga Pravilnika.
Članak 12.
1) Nadležno tijelo će brisati dobavljača iz Upisnika:
• na zahtjev dobavljača,
• na prijedlog šumarskog inspektora ako se utvrdi da dobavljač ne ispunjava
uvjete propisane ovim Pravilnikom,
• ako ne prijavljuje promjene iz članka 10.,
• ako ne dostavlja podatke iz članka 11.,
• ako je prestao obavljati djelatnost dobavljača iz članka 1. stavka 4. ovoga
Pravilnika.
2) O brisanju dobavljača iz Upisnika nadležno tijelo donosi rješenje.
Članak 13.
Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/08-01/07
Urbroj: 538-07-08-01
Zagreb, 11. rujna 2008.

Ministar
**Petar Čobanković**, v. r.

![](dodatni/348648.gif)

![](dodatni/348649.gif)

![](dodatni/348650.gif)

Pravilnik, NN 116/2008-3358
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)